KBANK ผนึก SABUY เปิดบริการ “KBank Service” ฝาก-ถอนเงิน ผ่านร้านชิปสไมล์
KBANK จับมือ SABUY เปิดบริการ “KBank Service” ฝาก-ถอนเงิน ผ่านร้านชิปสไมล์ พร้อมโปรฯ ฟรีค่าธรรมเนียม นำร่อง 124 สาขา ก่อนขยายไปทั่วประเทศ พร้อมโปรฯ ฟรีค่าธรรมเนียม วันนี้-31 ส.ค.นี้ 
KBANK จับมือ SABUY เปิดบริการ “KBank Service” ฝาก-ถอนเงิน ผ่านร้านชิปสไมล์ พร้อมโปรฯ ฟรีค่าธรรมเนียม นำร่อง 124 สาขา ก่อนขยายไปทั่วประเทศ พร้อมโปรฯ ฟรีค่าธรรมเนียม วันนี้-31 ส.ค.นี้ 
7 ก.ค. 2565

นางอุษา เกาศล ผู้ช่วยกรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารฯ ต้องการอำนวยความสะดวกให้ลูกค้าสามารถทำธุรกรรมได้ทั่วถึงในทุกพื้นที่ จึงได้ร่วมมือกับพันธมิตรเพิ่มจุดให้บริการธนาคารกสิกรไทย (KBank Service) อย่างต่อเนื่อง เพื่อให้ลูกค้าสามารถทำธุรกรรม ฝาก ถอน โอน ชำระบิล และยืนยันตัวตนสำหรับการสมัครผลิตภัณฑ์และบริการต่าง ๆ ของธนาคาร ในจุดบริการที่เข้าถึงการใช้งานของลูกค้าได้มากที่สุด
โดยล่าสุด ธนาคารกสิกรไทย ได้ร่วมมือกับบริษัท สบาย เทคโนโลยี จำกัด (มหาชน) หรือ SABUY เปิดให้บริการธนาคารกสิกรไทย (KBank Service) ผ่านร้านชิปป์สไมล์ (Shipsmile) แฟรนไชส์ร้านสะดวกส่ง รับส่งพัสดุในเครือสบาย โดยความร่วมมือในครั้งนี้จะเริ่มจากการให้บริการรับฝากและถอนเงินสดบัญชีธนาคารกสิกรไทยก่อน โดยลูกค้าที่ใช้บริการร้านชิปสไมล์ เพียงแสดงบัตรประชาชนก็สามารถฝากเงินสดเข้าบัญชีธนาคารกสิกรไทยได้ทันที และหากลูกค้าต้องการถอนเงินสดก็สามารถใช้ K PLUS ถอนเงินสดออกจากบัญชีได้โดยไม่ต้องใช้บัตรเอทีเอ็ม คาดว่าจะได้รับการตอบรับที่ดีจากลูกค้า และในอนาคตจะมีการขยายรูปแบบการให้บริการธนาคารกสิกรไทย (KBank Service) ผ่านจุดบริการในเครือสบายที่หลากหลายมากยิ่งขึ้น
นายวิรัช มรกตกาล ประธานเจ้าหน้าที่บริหารสายงานพาณิชย์และการลงทุน SABUY เปิดเผยเพิ่มเติมว่า ความร่วมมือในครั้งนี้จะเริ่มนำร่องให้บริการธนาคารกสิกรไทย (KBank Service) ที่ SABUY Counter ในร้านชิปป์สไมล์ (Shipsmile) 124 สาขา และวางแผนขยายบริการไปสู่แบรนด์แฟรนไชส์รับส่งพัสดุในเครืออื่นๆ ทั่วประเทศ ภายในปี 2565 พร้อมจัดโปรโมชันฟรีค่าธรรมเนียม เมื่อทำธุรกรรมฝาก/ถอนเงิน ที่ร้าน ShipSmile เฉพาะสาขาที่ร่วมรายการ ตั้งแต่วันนี้  ถึง 31 สิงหาคม 2565
สำหรับการเพิ่มบริการฝาก/ถอนเงินบัญชีธนาคารกสิกรไทยในครั้งนี้ นับเป็นโอกาสที่ทำให้ลูกค้าที่มาใช้งานในร้านสะดวกส่งในเครือสบาย สามารถทำธุรกรรมทางการเงินที่มีอยู่ในชีวิตประจำวันควบคู่ไปกับการส่งพัสดุได้อีกด้วยเหมือนมาธนาคาร
ทั้งนี้ลูกค้าธนาคารกสิกรไทย สามารถตรวจสอบจุดบริการ SABUY Counter เพื่อรับบริการฝาก/ถอนเงินบัญชีกสิกรไทย ที่ร้านชิปป์สไมล์ได้ที่ www.shipsmileservices.com หรือwww.kasikornbank.com สอบถามรายละเอียดเพิ่มเติม K Contact Center โทร. 02-888-8888